b"\n_START_ARTICLE_\nEsgl\xc3\xa9sia de Sant Iscle i Santa Vict\xc3\xb2ria de Dosrius\n_START_SECTION_\nArquitectura\n_START_PARAGRAPH_\n\xc3\x89s un ampli edifici d'estil g\xc3\xb2tic i t\xc3\xa9 un campanar de torre quadrada. La fa\xc3\xa7ana principal t\xc3\xa9 la porta d'entrada amb relleus esculpits sobre fines columnetes motllurades; \xc3\xa9s coronada per una llinda, un arc de mig punt que aixopluga un semicercle en forma de petxina i un ull de bou._NEWLINE_Destaquen els detalls escult\xc3\xb2rics dels brancals del portal principal de l'esgl\xc3\xa9sia. D'estil g\xc3\xb2tic tard\xc3\xa0 situat a banda i banda del portal. Hi ha representades cares alades amb expressi\xc3\xb3 de sofriment que envolten un monstre, i les \xc3\xa0nimes amb un angelet al centre.Consisteix en una representaci\xc3\xb3 de car\xc3\xa0cter alli\xc3\xa7onador per als no creients. Tamb\xc3\xa9 s\xc3\xb3n destacables les g\xc3\xa0rgoles del campanar de l'esgl\xc3\xa9sia. Situades als angles de les parets de la torre, de la part m\xc3\xa9s vistosa, es fan notar per ser les \xc3\xbaniques amb semblant animal o de fera. D'estil g\xc3\xb2tic tard\xc3\xa0, ja que el temple en conjunt data del 1533, aquestes g\xc3\xa0rgoles testimonien el pas del temps, que ha desgastat el granit fins a esborrar-ne detalls del treball escult\xc3\xb2ric. Estan col\xc2\xb7locades com a un carreu m\xc3\xa9s dels angles del campanar.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia parroquial de Sant Iscle i de Santa Vict\xc3\xb2ria de Dosrius, d'estil g\xc3\xb2tic, \xc3\xa9s esmentada des del 1304, moment que coincideix amb les primeres visites pastorals. Des del 1348 consta que tenia un altre altar dedicat a santa Maria. El 1512 es va iniciar la reconstrucci\xc3\xb3 de l'esgl\xc3\xa9sia amb la construcci\xc3\xb3 del campanar i la capella que t\xc3\xa9 sota seu, i el 1526 es va refer la resta de l'esgl\xc3\xa9sia, incorporant a l'obra la part edificada a partir del 1512._NEWLINE_El 1936 fou destru\xc3\xafda la imatge de la Verge i el magn\xc3\xadfic retaule del 1531, obra de l'escultor renaixentista Mart\xc3\xadn D\xc3\xadez de Liatzasolo. Algunes pintures del retaule es conserven a l'esgl\xc3\xa9sia parroquial i al Museu de Matar\xc3\xb3."